KIRJALLINEN KYSYMYS P-0370/00 esittäjä(t): Maria Sanders-ten Holte (ELDR) komissiolle. Ranskalaisten rekka-auton kuljettajien asettamat tiesulut.



Virallinen lehti nro 280 E , 03/10/2000 s. 0210 - 0210



KIRJALLINEN KYSYMYS P-0370/00 esittäjä(t): Maria Sanders-ten Holte (ELDR) komissiolle (4. helmikuuta 2000) Aihe: Ranskalaisten rekka-auton kuljettajien asettamat tiesulut Ranskalaiset rekka-auton kuljettajat asettivat 31. tammikuuta 2000 useita tiesulkuja maansa Saksan, Belgian ja Italian vastaisille raja-alueille. 1. Mitä huolitsijat voivat tulevaisuudessa tehdä taloudellisten tappioiden välttämiseksi, jos on olemassa tiesulkujen uhka, eikä vaihtoehtoisia ajoreittejä ole? 2. Mitä komissio voi tehdä, jotta tiesulkujen uhasta aiheutuvat taloudelliset tappiot voidaan välttää tai niitä voidaan vähentää kuljetusalalla? 3. Onko komissio sitä mieltä, että sen on tiesulkujen yhteydessä välitettävä aktiivisesti tietoa alan ammattijärjestöille? Frederik Bolkesteinin komission puolesta antama vastaus (29. helmikuuta 2000) Arvoisa parlamentin jäsen on halunnut kiinnittää komission huomion merkittäviin taloudellisiin seuraamuksiin, joita ranskalaisten rekka-autonkuljettajien 31. tammikuuta 2000 rajalle asettamat tiesulut ovat aiheuttaneet yhteisön yrityksille. Komissio haluaa korostaa, että yhteisön oikeuden mukaan tämänlaisissa tapauksissa jäsenvaltioiden on toteutettava kaikki tarvittavat toimenpiteet siinä määrin, kuin niitä tarvitaan tavaroiden vapaan liikkuvuuden palauttamiseksi niiden alueella. Komissio muistuttaa myös, että jäsenvaltion velvollisuus on korvata vahingot, joita yksityishenkilöt ovat kärsineet jäsenvaltion syyksi katsottavan yhteisön oikeuden loukkaamisen vuoksi. Lisäksi siitä lähtien, kun sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7. joulukuuta 1998 annettua neuvoston asetusta (EY) N:o 2679/98(1) on alettu soveltaa, komissiolla on ollut käytettävissään väline, joka tekee sille mahdolliseksi puuttua toimivaltansa puitteissa nopeasti kyseisen kaltaisiin tilanteisiin. On myös syytä korostaa, että kyseinen asetus velvoittaa jäsenvaltiot ilmoittamaan komissiolle sellaisista yksityishenkilöiden aiheuttamista toimista, joilla saattaa olla vakavia vaikutuksia tavaroiden vapaaseen liikkuvuuteen. Komissio voi kertoa parlamentin jäsenelle, että kyseisen konfliktin osalta Ranskan viranomaiset toimittivat perjantaina 28. tammikuuta 2000 komissiolle tiedotteen, jossa ne sitoutuivat toimittamaan mahdollisimman paljon tietoja reaaliajassa eurooppalaisille kumppaneilleen ja helpottamaan tavaroiden vapaata liikkuvuutta siten, että palkansaajien lakko-oikeutta edelleen kunnioitetaan. Saman asetuksen puitteissa komissio lähetti maanantaina 31. tammikuuta 2000 Ranskan viranomaisille pyynnön konfliktia ja vapaan liikkuvuuden palauttamiseksi toteutettavia toimenpiteitä koskevien lisätietojen saamisesta. Ranskan viranomaiset toimittivat kyseiset tiedot helmikuun 1. päivänä 2000 antamassaan vastauksessa. Viranomaiset tarkensivat erityisesti, että järjestysvallalle oli annettu ohjeet soveliaiden kiertoteiden osoittamisesta ja tarpeellisten tietojen levittämisestä asianomaisille. Viranomaiset lisäsivät myös, että toteutettaisiin toimenpiteitä, jotta mahdolliset korvausvaatimukset voitaisiin myöhemmin esittää paikallisviranomaisia koskevan lain (code général des collectivités locales) L.2216-3 artiklan mukaisesti. Komissio muistuttaa, että kussakin asetuksen (EY) N:o 2679/98 mukaisen menettelyn vaiheessa komissio ilmoittaa välittömästi kaikille muille jäsenvaltioille kaikki saamansa tiedot. Tietojen nopean vaihdon on tehtävä jäsenvaltioille mahdolliseksi toteuttaa toimenpiteet, jotka ne katsovat tarpeellisiksi, jotta taloudelliset toimijat saisivat tietoja Ranskan alueella mahdollisesti esiintyvistä vaikeuksista. (1) EYVL L 337, 12.12.1998.